Folketing
2003-11-13

Jeg vil igen benytte lejligheden til at kvittere for svaret, jeg fik, angående et nyt totalforsvar, og også i forhold til de institutioner og aktører, der kunne være med til at forestå det totalforsvar. Vi har et antal tusinde - nogle siger 60.000, nogle siger, det er lidt færre - øjne og ører i det danske hjemmeværn, der kan være med til at overvåge og bevogte infrastruktur og nøglepunkter, være med til at skabe tryghed i befolkningen i forhold til truslen med biologiske, kemiske og radiologiske risici, være med til at sikre sanitet, førstehjælp, forplejning og kommunikationslinjer og være med til at afspærre områder, og jeg vil i den forbindelse høre, om hr. Morten Helveg Petersen også vil medgive, at der, hvis vi skal finde andre løsninger på det end at bruge det frivillige element, så vil blive tale om en væsentlig omkostning, som vil gøre, at der ikke ville kunne frigøres ressourcer til det internationalt orienterede forsvar.